အားလုံးအကျုံးဝင်သင်ကြားရေးအလေ့အကျင့်

သင်တန်းဆရာလမ်းညွှန်



Source: VSO Image library

သင်ရိုးပိုင်း ၇

တက်ကြွစွာ ပါဝင်ခြင်း

**သင်ရိုးပိုင်း ၇။ တက်ကြွစွာ ပါဝင်ခြင်း**

# **ခြုံငုံသုံးသပ်ချက်**

အပြုသဘောဆောင်ကာ သင်ယူသူအားလုံးအကျုံး၀င်သည့် သင်ယူမှုဝန်းကျင်တစ်ရပ်ကို သင်ယူသူအားလုံးအတွက် မည်သို့ ဖန်တီးနိုင်ကြောင်း ကြည့်ရှုလေ့လာသည့် **သင်ရိုးပိုင်း ၁၅ ခုမှ သတ္တမပိုင်း**ဖြစ်ပါသည်။ သင်ယူသူအားလုံးအကျုံးဝင်သည့် သင်ကြားရေး အလေ့အကျင့်များသည် ၂၁ ရာစု ကျွမ်းကျင်မှုများဖြစ်သည့် ဝေဖန်ပိုင်းခြားတွေးခေါ်မှု၊ ဆက်သွယ်ရေး၊ ပူးပေါင်း ဆောင်ရွက်မှုနှင့် ဖန်တီးနိုင်စွမ်းတို့ကို မည်ကဲ့သို့ အားပေး၊ ပျိုးထောင်၊ အသုံးပြုမည်ဖြစ်ကြောင်း တွေ့ရှိနိုင်ပါမည်။ ဤသင်ရိုးပိုင်းများသည် မြန်မာနိုင်ငံရှိ ပညာသင်ကြားသူများနှင့် ပညာရေးကိုလေ့လာသင်ယူနေသူများအတွက် ဖြစ်ပါသည်။ ကျောင်းသူ/သားနှင့် သင်ယူသူဟူသော ဝေါဟာရများကို သင်ရိုးပိုင်းတစ်လျှောက် လဲလှယ်သုံးစွဲသွားပါမည်။

|  |  |
| --- | --- |
| သင်ရိုးပိုင်း အမှတ် | သင်ရိုးပိုင်းခေါင်းစဥ် |
| ၁ | အားလုံးအကျုံးဝင်သည့် ကျောင်း၊ စာသင်ခန်းနှင့် ဆရာ/မဟူသည် အဘယ်နည်း |
| ၂ | သင်ယူသူများကိုသိရှိခြင်း |
| ၃ | အားလုံးအတွက် သင်ယူမှုရလဒ်များကို စီစဥ်ရေးဆွဲခြင်း |
| ၄ | သင်ယူသူဗဟိုပြုချဥ်းကပ်နည်းများဖြင့် ပါဝင်ခြင်း |
| ၅ | အပြုသဘောဆောင်သည့် သင်ယူမှုဝန်းကျင်တစ်ရပ်ဖန်တီးခြင်း |
| ၆ | ထိရောက်စွာ မေးခွန်းမေးခြင်းနှင့် တုံ့ပြန်ဖြေကြားခြင်း |
| **၇** | **တက်ကြွစွာပါ၀င်ခြင်း** |
| ၈ | အချင်းချင်းထံမှသင်ယူခြင်း၊ ပါ၀င်ကူညီမှုနှင့် ပူးပေါင်းဆောင်ရွက်မှုတို့ဖြင့်သင်ယူခြင်း |
| ၉  | ကျောင်းသူ/သားတို့၏ စိတ်ခံစားချက်နှင့် လူမှုကိစ္စတွင် သာစေမာစေရေး ပံ့ပိုးပေးခြင်း |
| ၁၀ | မြန်မာနိုင်ငံ အားလုံးအကျုံးဝင်မှုဆိုင်ရာ ဥပဒေမူဘောင်နှင့် မူဝါဒများကိုနားလည်ခြင်း |
| ၁၁ | တစ်ဦးချင်းစီ၏လိုအပ်ချက်များကို ဖြည့်ဆီးခြင်းဖြင့် ကျောင်းသူ/သားအားလုံးကို ပံ့ပိုးခြင်း |
| ၁၂ | ကျောင်းသူ/သားတို့ တွေ့ကြုံရသည့်အခက်အခဲများကို တိတိကျကျဖော်ထုတ်ခြင်း |
| ၁၃ | ကွဲပြားခြားနားမှုများရှိသော၊ မသန်စွမ်းသော သင်ယူသူများအားလုံးကို ပံ့ပိုးခြင်း |
| ၁၄ | အပြုသဘောဆောင်သည့်အမူအကျင့်ဖြစ်ထွန်းလာစေရန် ဆောင်ရွက်ခြင်း |
| ၁၅ | ကျောင်းသူ/သားများ သင်ယူမှု ပေါက်မြောက်ရေးအတွက် စစ်ဆေးအကဲဖြတ်ခြင်း |

**သင်ယူမှုဂျာနယ်**

သင်ယူမှုဂျာနယ်ရှိကြောင်း၊ သင်ရိုးပိုင်းအတွက် မည်သို့ရည်ရွယ်အသုံးပြုကြောင်း သင်တန်းသူ/သားအားလုံး သတိမူမိ ကြပါစေ။ သင်တန်းသူ/သားစာအုပ်မှ ဂျာနယ်ကို အကောင်းဆုံးပြီးအောင်ရေးနည်းအကြံပြုချက်ကို ထောက်ပြပါ။ လုပ်ဆောင်ချက်အဖြေ အားလုံး ဂျာနယ်တွင်းရေးထားရပါမည်။ ပြန်လှန်သုံးသပ်မှုသည် သင်ယူမှုဖြစ်စဥ်၏ အ‌ရေးကြီးသောအပိုင်းတစ်ခုဖြစ်ကြောင်း၊ လုပ်အပ်သည့် လုပ်ဆောင်ချက် တစ်ခုဖြစ်ကြောင်း သတိချပ်ပါ။ သင်ရိုးပိုင်းတစ်လျှောက်လေ့လာရင်း စိတ်ဝင်စားဖွယ် စကားလုံး၊ စကားစု၊ ဝေါဟာရသစ်များကို သင်တန်းသားများ မှတ်သားကြပါစေ။

**လေ့လာနည်းအကြံပြုချက်**

သင်ရိုးပိုင်းကို မည်ကဲ့သို့ပြီးအောင်လုပ်ရမည်ဖြစ်ကြောင်း ရှင်းပြရန်အရေးကြီးပါသည်။ သင်တန်းသူ/သားများမှ အချိန်ယူပြီး သင့်တော်သည့် အချိန်ဇယားတစ်ခုဆွဲကာ ဖြစ်နိုင်လျှင် လုပ်ဖော်ကိုင်ဖက်များနှင့် အဖြေတိုက်ရန်လိုပါသည်။ တွေးတော/တွဲဖက်/ ဝေမျှသည့် think/pair/share နည်းလမ်းသည် သင်တန်းသူ/သားများ ပူးပေါင်းဆောင်ရွက်ရန်၊ အတွေးအမြင်ဖလှယ်ရန်၊ မေးခွန်းမေးရန်၊ လုပ်ထားသည်များစစ်ဆေးရန်နှင့် တုံ့ပြန်ဖြေကြားရန်နည်းလမ်းကောင်းတစ်ခု ဖြစ်ပါသည်။

**အားလုံးအကျုံးဝင် သင်ကြားရေးအလေ့အကျင့် CPD သင်ရိုးပိုင်း နောက်ခံအကြောင်း**

သင်ရိုးပိုင်းများတွင် ပညာရေးအခင်းအကျင်းအားလုံးတွင် ဆောင်ရွက်နေသည့် ပြုပြင်ပြောင်းလဲမှုကို ထင်ဟပ်သည့် အားလုံး အကျုံးဝင်မှု၊ ကျား/မသာတူညီမျှမှုနှင့် ၂၁ ရာစုကျွမ်းကျင်မှုဟူသော အဓိကအကြောင်းအရာ ၃ ခု ပါရှိပါသည်။ ဤအကြောင်း အရာများသည် သင်ရိုးညွှန်းတမ်းနယ်ပယ်အားလုံးတွင် အဓိကကျပြီး မြန်မာ့ပညာ‌ရေးမျှော်မှန်းချက်နှင့် ရေရှည်တည်တံ့မည့် ဖွံ့ဖြိုးမှုအတွက်သာမက ကမ္ဘာ့အနာဂတ်အတွက်လည်း ပဓာနကျလျက်ရှိပါသည်။

ဤသင်တန်းကို သင်တန်းသူ/သားများမှ သင်ကြားရေးဆိုင်ရာ၊ ကျောင်းသူ/သားများ၏သင်ယူမှုနှင့် ၎င်းတို့ကောလိပ် (သို့) ကျောင်းတို့၏ အကျုံးဝင်မှုအပေါ်သက်ရောက်မှုဆိုင်ရာ ၎င်းတို့၏ **ယုံကြည်ချက်နှင့် သဘောထားများ**ကို စိန်ခေါ်ခြင်းဖြင့် စိတ်ဝင်တစား ပါဝင်ဆွေး‌‌နွေးနိုင်အောင် စီစဥ်ရေးဆွဲထားပါသည်။ သင်တန်းဆရာ/မတစ်ဦးအနေဖြင့် သင်ရိုးပိုင်းတစ်လျှောက် တက်ရာက်သူများ၏ ယုံကြည်ချက်နှင့်သဘောထားများကို စိန်ခေါ်နိုင်မည်ဟု မျှော်လင့်ပါသည်။

သင်တန်းဆရာ/မအနေဖြင့် သင်တန်းအတွင်း အားလုံးအကျုံးဝင်မှုဆိုင်ရာ သင်ကြားရေးနည်းစနစ် အတော်များများကို ထည့်သွင်း အသုံးပြုရန်လည်း အရေးကြီးပါသည်။ တက်ရောက်သူများသည် ၎င်းတို့၏ စွမ်းရည်၊ စိတ်ဝင်စားမှုနှင့် ကျွမ်းကျင်မှုတို့ကို ထောက်လျက် ၎င်းတို့လုပ်နိုင်သည့်နှုန်းဖြင့် လုပ်ကြပါစေ။

သင်ရိုးပိုင်းများတွင် အပြုသဘောဆောင်သည့် သင်ယူမှုဝန်းကျင်များ မည်ကဲ့သို့ ဖန်တီးကြောင်း ကြည့်ကြပါမည်။ အားလုံး အကျုံးဝင် သင်ကြားမှုအလေ့အကျင့်ဖြင့် ကျား/မသာတူညီမျှမှုကို ပံ့ပိုးပုံ၊ ၂၁ ရာစုကျွမ်းကျင်မှုများဖြစ်သည့် ဝေဖန်ပိုင်းခြား တွေးခေါ်မှု၊ ဆက်သွယ်မှု၊ ပူးပေါင်းဆောင်ရွက်မှုနှင့် ဖန်တီးနိုင်စွမ်းတို့ကို အားပေးကြောင်း တွေ့ရပါမည်။

သင်ရိုးပိုင်းတစ်ခုချင်းတွင် သင်တန်းသူ/သားများ မိမိတို့ကြိုက်သည့် အမြန်နှုန်းဖြင့် လုပ်နိုင်သည့် လုပ်ဆောင်ချက်များ အစဥ်လိုက် ပါဝင်ပါသည်။ သင်ရိုးပိုင်းကိုလုပ်ပြီးလျှင် ပေးထားသောအဖြေများမှ အဖြေမှန်ရွေးသည့် ပဟေဠိတစ်ခုကို ဖြေရပါမည်။

# **သင်ရိုးပိုင်း ၇ သင်ကြား‌‌ရေးရလဒ်များ**

|  |
| --- |
| **ဤသင်ရိုးပိုင်းကိုလေ့လာခြင်းဖြင့် အောက်ပါတို့ကို သင် လုပ်ဆောင်နိုင်ပါမည်။****၁. ကျောင်းသူ/သားများကိုယ်တိုင်ကိုယ်ကျ သင်ယူမှုတွင်ပါဝင်လာအောင် အတန်းပြောင်းပြန်သင်ယူပုံကို သရုပ်ပြခြင်း****၂. စူးစမ်းမှု/ပြဿနာ အခြေပြုသင်ယူမှုနှင့်ထိထိရောက်ရောက်အုပ်စုဖွဲ့လုပ်ကိုင်ပုံကို သရုပ်ပြခြင်း****၃. ပြန်လည်သုံးသပ်မှု၊ လက်တွေ့နှင့်သဘောတရားနှိုင်းယှဥ်မှုဖြင့် စူးစမ်းမှုအခြေပြုသင်ယူမှုလုပ်ငန်းတွင် မိမိ ကိုယ်တိုင် ပါဝင်ပုံကို ဆန်းစစ်ခြင်း****၄. ပြန်လည်သုံးသပ်မှု၊ လက်တွေ့နှင့်သဘောတရားနှိုင်းယှဥ်မှုဖြင့် ပြဿနာအခြေပြုသင်ယူမှုလုပ်ငန်းတွင် မိမိ ကိုယ်တိုင် ပါဝင်ပုံကို ဆန်းစစ်ခြင်း****၅. စူးစမ်းမှု/ပြဿနာ အခြေပြုသင်ယူမှုလုပ်ဆောင်ချက်ကို ပုံစံချမှတ်ရေးဆွဲခြင်း**  |

ကျောင်းသူ/သားများအား မိမိတို့၏သင်ယူမှုတွင် ကိုယ်တိုင်ကိုယ်ကျ ပါဝင်လာစေနိုင်ပုံနှင့် စူးစမ်းမှု အခြေပြုနှင့် ပြဿနာ အခြေပြု သင်ယူမှုအတွက် ချဥ်းကပ်ပုံများကို သင်တန်းသူ/သားတို့တွေးတောရန် ဤသင်ရိုးပိုင်းက အားပေးထားပါသည်။ သင်ရိုးပိုင်းလုပ်ဆောင်ချက်များ**ပြီးအောင်လုပ်ရန် ၇ နာရီခန့်** ကြာမြင့်ပါမည်။

# **သင်ရိုးပိုင်း ၇ လုပ်ဆောင်ချက်များအတွက် နောက်ထပ်ညွှန်ကြားချက်များ**

| **လုပ်ဆောင်ချက်** | **ထပ်မံစဥ်းစားဖွယ်အချက်များ** |
| --- | --- |
| ယခင်အသိပညာကို စစ်ဆေးအကဲဖြတ်ခြင်း  | ပထမလုပ်ဆောင်ချက်မှာ သင်ရိုးပိုင်း ၆ ကို ပြန်နွှေးထားပါသည်။ ယခင်သင်ရိုးပိုင်း အကြောင်းအရာများကို သင်ယူသူများအားအမှတ်ရစေကာ ဤသင်ရိုးပိုင်းအတွက် ပြင်ဆင်ရာတွင် အရေး ကြီးသည့် အချက်အလက်များကို ပြန်လည်အမှတ်ရစေပါသည်။ ပထမအကြိမ်လုပ်ပြီးလျှင် အဖြေ တိုက်ရန် သင်ရိုးပိုင်း ၆ ကိုပြန်ကြည့်ပါစေ။ |
| လုပ်ဆောင်ချက် ၇.၁ မိမိကိုယ်မိမိအကဲဖြတ်ခြင်း | မိမိကိုယ်မိမိရိုးရိုးသားသား စစ်ဆေးအကဲဖြတ်ရန် အချို့သင်တန်းသူ/သားများကို ဆော်သြရန် လိုအပ်ပါမည်။ နားလည်မှုနှင့် ယုံကြည်စိတ်ချမှုတို့ အချိန်နှင့်အမျှ တိုးတက် လာမည်ဖြစ်ကြောင်း အသိပေးပါ။ ဤစစ်ဆေးမှုရလဒ်ကို သင်ရိုးပိုင်းအဆုံးသတ် စစ်ဆေးမှုနှင့် နှိုင်းယှဥ်ခြင်းဖြင့် မိမိတို့ သင်ယူမှုကို ပြန်လည်သုံးသပ်နိုင်ပါသည်။ |
| လုပ်ဆောင်ချက် ၇.၂ - ပြောင်းပြန်သင်ကြားသည့် စာသင်ခန်းဥပမာ | သင်တန်းသူ/သားတို့အား ပြောင်းပြန်သင်ယူမှုကိုအသုံးချသည့် အခင်းအကျင်း/နမူနာ သင်ခန်းစာတစ်ခုကို ပေးထားပါသည်။ အဆိုများ မှား/မှန်ကြောင်း ပြောရပါမည်။ လုပ်ဆောင်ချက်အပြီးတွင် အဖြေတစ်ခုချင်းအတွက် အကြောင်းပြချက်ပေးထားပါသည်။ |
| လုပ်ဆောင်ချက် ၇.၃ - ပြောင်းပြန်သင်ယူမှု ဟူသည် အဘယ်နည်း | ဤလုပ်ဆောင်ချက်သည် ပြောင်းပြန်သင်ယူမှုသဘောတရားကို မိတ်ဆက်ပေးပါသည်။ ပို့ချမှု ၉၀%၊ အသုံးချမှု ၁၀%ရှိသည့် အစဥ်အလာစာသင်ခန်းနှင့် ပို့ချမှု ၁၀%၊ အသုံးချမှု ၉၀% ရှိသည့် ပြောင်းပြန်သင်ယူမှုတို့ကို ခွဲခြားပေးသည့် ဗီဒီယိုတစ်ကားကို သင်တန်းသူ/သားတို့အား ကြည့်စေပါသည်။ အဖြေကိုသင်ယူမှုဂျာနယ်တွင် ရေးကြ ပါမည်။ ဖြစ်နိုင်လျှင် အချင်းချင်း နားလည် မလည် စမ်းသပ်ရန် လုပ်ဖော်ကိုင်ဖက်များနှင့် အတူဖတ်ကြား၊ ကြည့်ရှု၊ ဆွေးနွေးကြပါစေ။ |
| လုပ်ဆောင်ချက် ၇.၄ - ပြောင်းပြန်သင်ယူမှု | ပြောင်းပြန်သင်ယူမှု၏ သက်ရောက်မှုအလားအလာကို သင်တန်းသူ/သားတို့အား သင်ယူမှု ဂျာနယ်တွင် သုံးသပ်မှတ်သားစေသည့် လုပ်ဆောင်ချက်ဖြစ်ပါသည်။ အကြောင်း အရာကို သင်ပြသည့် အချိန်ရာခိုင်နှုန်းနှင့် ၎င်းတို့၏လက်ရှိသင်ကြားရေးတွင် အသုံးချမှု အတိုင်းအတာကို စဥ်းစားကြပါမည်။ |
| လုပ်ဆောင်ချက် ၇.၅ - ပြောင်းပြန်သင်ယူမှု လုပ်ဆောင်ချက်ကို အစီအစဥ်ဆွဲခြင်း | အင်တာနက်အရင်းအမြစ်များသုံးရန်မလိုသည့် ပြောင်းပြန်သင်ယူမှုလုပ်ဆောင်ချက် တစ်ခုကို သင်တန်းသူ/သားတို့က အုပ်စုဖွဲ့စီစဥ်ကြပါမည်။ပြောင်းပြန်သင်ယူမှုသည် ကျောင်းသူကျောင်းသားတို့ စူးစမ်းရှာဖွေရန် အင်တာနက်ကို အသုံးချခြင်း (သို့) ဆရာ/မပြသည့်ဗီဒီယိုကို ကြည့်ခြင်းတို့အပေါ် အားထားသည်။ သို့သော် ဤလုပ်ဆောင်ချက်က အင်တာနက်မရှိလည်း ပြောင်းပြန်သင်ယူမှုကို အသုံးပြုနိုင်သည် ဟူသော အယူအဆအပေါ် အခြေပြုထားပါသည်။ ကျောင်းသူကျောင်းသားတို့သည် အိမ်ပတ်ဝန်းကျင်တွင် စူးစမ်းလုပ်ဆောင်နိုင်ပါသည်။ တွေ့ရှိချက်ကို စာသင်ခန်းအတွင်း ဆွေးနွေး၊ နှိုင်းယှဥ်၊ သုံးသပ်အကဲဖြတ်ရန်ဆောင်ယူလာပါမည်။ ဥပမာ သင်ရိုးပိုင်း ၃ အာရုံအမျိုးမျိုးဖြင့်သင်ယူရေးနှင့်သစ်ပင်အကြောင်း ပြန်ကြည့်ပါ။ ကလေးသည် သင်ခန်း စာမတိုင်မီ သစ်ပင်အမျိုးမျိုးကို ကြည့်ရှုလေ့လာပြီး သင်ခန်းစာတွင် ထိုအချက်အလက် များကို နှိုင်းယှဥ်ခြင်း၊ အမျိုးအစား ခွဲခြားခြင်းတို့အတွက် သုံးပါမည်။ |
| လုပ်ဆောင်ချက် ၇.၆ - စူးစမ်းမှုအခြေပြုလား(သို့)ပြဿနာအခြေပြုလား  | ဤလုပ်ဆောင်ချက်တွင် သင်တန်းသူ/သားများအား သင်ခန်းစာခေါင်းစဥ်များပေးပြီး စူးစမ်းမှုအခြေပြု (သို့) ပြဿနာအခြေပြုနည်းကို အသုံးပြုပြီး မည်သို့ သင်ကြားမည် ဖြစ်ကြောင်း စဥ်းစားကြပါစေ။ သင်ကြားသည့် ကျောင်းသူကျောင်းသားတို့၏ အသက် အရွယ်နှင့် မကိုက်ညီလျှင် ဥပမာများ ပြောင်းလဲကြရန်။ ဥပမာအချို့ပေးထားပါသည်။ ဥပမာများကို သင်တန်းသူ/သားများနှင့် ဆွေးနွေးကာ နည်းနှစ်ခုအကြား ခြားနားချက်ကို ၎င်းတို့နားလည်ကြောင်း သေချာပါစေ။ |
| လုပ်ဆောင်ချက် ၇.၇ -QFTမေးခွန်းရေးသားနည်း  | မေးခွန်းရေးနည်းကို သင်တန်းသူ/သားတို့ ပိုမိုနားလည်အောင် ဗီဒီယိုလင်းခ်တစ်ခု ပေးထားပါသည်။ ဗီဒီယိုအပြီး နောက်ဆက်တွဲမေးခွန်းများဖြင့် ဦးစားပေးသတ်မှတ်မှု၏ သက်ရောက်ပုံကို စဥ်းစားစေပါမည်။ မိမိတို့၏ ပထမဆုံး စိတ်ကူး၊ အတွေး၊ မေးခွန်း တို့သည် အမြဲတမ်း အကောင်းဆုံးမဖြစ်နိုင်ကြောင်း ထောက်ပြပြီး သာဓကဆောင်ပါ။  |
| လုပ်ဆောင်ချက် ၇.၈ - အလေ့အကျင့် - QFTမေးခွန်းရေးနည်း  | သင်တန်းသူ/သားတို့လုပ်ဆောင်ကြရန်မှာက) ပုံကိုကြည့်ပါခ) ပုံအကြောင်းမေးခွန်းမေးနိုင်သမျှမေးပါဂ) မေးခွန်းများကိုဦးစားပေးချမှတ်ပါပေးထားသည့်ပုံထက် ကျောင်းသူကျောင်းသားတို့ကို ပိုမိုစိတ်ပါဝင်စား တက်ကြွစေ နိုင်မည့် အခြားပုံများရှိလျှင်ရွေးချယ်နိုင်ပါသည်။ ယေဘုယျသိပ်မကျသည့် မေးခွန်းများကို အာရုံပိုစိုက်လျက် အချို့မေးခွန်းများကို မည်သို့ဦးစားပေးနိုင်ပုံကို လုပ်ဆောင်ချက် အောက်ရှိ အဖြေတွင် အကျဥ်းပြောထားပါသည်။ |
| လုပ်ဆောင်ချက် ၇.၉ - QFT မေးခွန်းရေးနည်း သုံးသည့် စူးစမ်းမှုအခြေပြု သင်ယူမှုလုပ်ငန်းများ | သင်တန်းသူ/သားများကို မေးခွန်းရေးနည်းနှင့် စူးစမ်းမှုအခြေပြု သင်ယူမှုလုပ်ငန်းတို့ ချိတ်ဆက် ပေးသည့် စာပုဒ်အတိုတစ်ခုပေးထားပါသည်။ ဖတ်ကြားရန် ဥပမာတစ်ခုလည်း ပေးထားပါသည်။ ထို့နောက် ခေါင်းစဥ်နှင့်မေးခွန်းအမျိုးမျိုး ပေးထားပါသည်။ အုပ်စုဖွဲ့ပြီး ဆက်လက်စူးစမ်းလေ့လာရန် အချိန်လိုအပ်ပါမည်။ ဥပမာသုံးပြီး လေ့လာရန် နောက် ခေါင်းစဥ်တစ်ခုကို မည်သို့ရွေးချယ်မည်ကို ဆွေးနွေးပါ။ နောက်လုပ်ဆောင်ချက်တွင် သင်တန်းသူ/သားတို့ကိုယ်တိုင် သင်ကြားရေးလုပ်ငန်းကို အစီအစဥ်ရေးဆွဲရပါမည်။ |
| လုပ်ဆောင်ချက် ၇.၁၀ - စူးစမ်းမှုအခြေပြုနှင့် ပြဿနာ အခြေပြုသင်ယူမှု လုပ်ငန်း များကို အစီအစဥ်ရေးဆွဲခြင်း | သင်တန်းသူ/သားတို့သည် လုပ်စရာများဖတ်ခြင်း (သို့) စူးစမ်းမှုအခြေပြု / ပြဿနာ အခြေပြုလုပ်ငန်းအတွက် အာရုံစိုက်မည့်အရာကို ကိုယ်တိုင်ဆုံးဖြတ်ကြပါမည်။ ထို့နောက် မိမိ၏ကျောင်းသူကျောင်းသားနှင့်သုံးနိုင်သည့် လုပ်ဆောင်ချက်တစ်ခုကို အစီ အစဥ်ရေးဆွဲကြပါမည်။ ဥပမာတွင်ပြထားသည့် ညွှန်ကြားချက်များ သုံးရန် သတိချပ် ကြပါစေ။ |
| လုပ်ဆောင်ချက် ၇.၁၁ - မိမိကိုယ်မိမိစစ်ဆေး အကဲဖြတ်ခြင်းခြင်း  | သေချာကျန စဥ်းစားရမည့် အဓိကလုပ်ဆောင်ချက်ဖြစ်ပါသည်။ သင်တန်းသူ/သားတို့ကို မေးခွန်းများဖြေဆိုစေပြီး ၎င်းတို့သင်ကြားရေးကို ပြန်လည်သုံးသပ်ကြပါစေ။ မိမိကိုယ် မိမိ ပေးထားသည့်အမှတ်နှင့် ဆက်စပ်သည့် ဥပမာများပေးခြင်းဖြင့် ဆက်လက်သုံးသပ်နိုင် ပါသေးသည်။ ‘အလွန်မှန်ပါသည်’ထိ ရောက်ရှိအောင် ၎င်းတို့၏ သတိမူမှုနှင့် ကျွမ်းကျင်မှု တို့ကို မည်ကဲ့သို့ ပြောင်းလဲရမည်ဖြစ်ကြောင်း မေးမြန်းပါ။ သင်တန်းသူ/သားတို့ကို လုပ်ဖော်ကိုင်ဖက်များနှင့် အမှတ်အကြောင်းဆွေးနွေးချိန်ပေးလျှင် အကျိုးဖြစ်ထွန်းနိုင် ပါမည်။ |
| နိဂုံး | သင်ရိုးပိုင်းနှင့်အဓိကအချက်များစုစည်းခိုင်မာစေပါမည်။ လုပ်ဆောင်ချက်မရှိပါ။ |
| သင်ရိုးပိုင်း ၇ အဆုံးသတ်ပဟေဠိ | သင်တန်းသူ/သားတို့ သင်ရိုးပိုင်းကို နားလည်မလည် စစ်ဆေးသည့် အဖြေမှန်ရွေးရမည့် လေ့ကျင့်ခန်း ဖြစ်ပါသည်။ မိမိကိုယ်မိမိ စစ်ဆေးအကဲဖြတ်ရန်နှင့် ရာနှုန်းပြည့်မှန်ကန်ရန် လိုအပ်သလို အကြိမ်ကြိမ်ဖြေရန် အားပေးပါစေ။ |
| သင်ရိုးပိုင်း ၇ အဆုံးသတ် ပဟေဠိ အဖြေ | ရာနှုန်းပြည့်မှန်ကန်သည့်တိုင် မေးခွန်းများကို ပြန်လည်ဖြေဆိုသင့်ပါသည်။ အချို့ မေးခွန်းများအတွက် အဖြေတစ်ခုထက်ပိုနိုင်ကြောင်း သတိချပ်ကြပါစေ။ |

**သင်ရိုးပိုင်း ၇ အဆုံးသတ်ပ‌‌ဟေဠိ အဖြေ**

**အဖြေကို**စာလုံးမည်း**ဖြင့်ပေးထားသည်။**

မေးခွန်း ၁ - ပြောင်းပြန်သင်ကြားသည့်စာသင်ခန်းဟူသည်အဘယ်နည်း။

**ခ) သင်ခန်းစာ‌ပါ အသိပညာနှင့်ကျွမ်းကျင်မှုများကို အသုံးချဆွေးနွေးနိုင်ရန် သင်ယူမှုပစ္စည်းများကို ကျောင်းသူ/သားတို့ ကြိုတင် သင်ခန်းစာ‌မတိုင်မီ ကြိုတင်လေ့လာကြသည်။**

**ရှင်းလင်းချက် -** ပြောင်းပြန်သင်ကြားသည့် စာသင်ခန်းတွင် သင်ခန်းစာမတိုင်မီ ကျောင်းသူ/သားတို့ကို စာရွက်စာတမ်း၊ လုပ်ဆောင်ချက်များ ကြိုတင်လေ့လာရန် ပေးထားကြသည်။ ကျောင်းသူ/သားတို့က လေ့လာထားသည်များကို သင်ခန်း စာတွင် ပြန်သုံးကြသည်။ သင်ခန်းစာတွင် ၎င်းတို့လေ့လာထားသည်များကို အခြားကျောင်းသူ/သားများ၊ ဆရာ/မတို့နှင့် ဆွေးနွေးကာ မိမိတို့နားလည်မလည်သေချာအောင် မေးခွန်းများမေးကြသည်။ မိမိတို့နားလည်ကြောင်းပြသရန် ကျောင်းသူ/ သားတို့သည် သင်ခန်းစာတွင် အသိပညာ၊ ကျွမ်းကျင်မှုတို့ကို အသုံးချပါသည်။

မေးခွန်း ၂ - ပြောင်းပြန်သင်ယူမှုသည် ကျောင်းသူ/သားတို့ကို မည်ကဲ့သို့ တက်ကြွစွာကိုယ်တိုင်သင်ယူစေပါသနည်း။ (အဖြေ သုံးခု ရွေးပါ)

**က) ကျောင်းသူ/သားတို့သည် သင်ခန်းစာတွင် အသိပညာနှင့် ကျွမ်းကျင်မှုတို့ အသုံးချပြီး ဆွေးနွေးချက်၊ လုပ်ဆောင်ချက် တို့တွင် ပါဝင်သည်။**

**ဃ) သင်ခန်းစာမသင်ကြားမီ ကျောင်းသူ/သားတို့သည် ၎င်းတို့၏သင်ယူမှုအတွက် ကိုယ်တိုင်ကိုယ်ကျ တာဝန်ယူသည်။**

**စ) သင်ခန်းစာအပြီးတွင် ကျောင်းသူ/သားတို့သည် မည်သည်ကို သင်ယူခဲကြောင်း ပြန်လည်သုံးသပ်ပြီး အသိပညာနှင့် ကျွမ်းကျင်မှုများကို အသုံးချကြသည်။**

**ရှင်းလင်းချက် -** ပြောင်းပြန်သင်ကြားသည့် စာသင်ခန်းတွင် သင်ခန်းစာမသင်ကြားမီ ကျောင်းသူ/သားတို့က တာဝန်ယူ လေ့လာရပါမည်။ အခြားကျောင်းသူ/သားများ၊ ဆရာ/မများနှင့် ဝေမျှရန် ရရှိထားသည့် အသိပညာ၊ ကျွမ်းကျင်မှုတို့ကို ဆောင်ကျဥ်းလာရပါမည်။ သင်ခန်းစာမတိုင်မီ စိတ်ကြိုက်အချိန်သုံးနိုင်ပါသည်။

သင်ခန်းစာမတိုင်မီ မှတ်သားမှုနှင့်နားလည်မှုကိစ္စ ပြီးစီးခဲ့ပြီဖြစ်၍ သင်ခန်းစာအချိန်တွင် ဆွေးနွေးရန်၊ မေးခွန်းမေးရန်နှင့် အမြင့်ပိုင်းအတွေးအခေါ်များသုံး၍ အသိပညာကိုအသုံးချရန် ကျောင်းသူ/သားတို့ အချိန်ရပါသည်။

မေးခွန်း ၃ - စူးစမ်းမှုအခြေပြုသင်ယူမှုဟူသည် အဘယ်နည်း။ (အဖြေတစ်ခုရွေးပါ)

**ဂ) ခေါင်းစဥ်တစ်ခုအကြောင်း ကျောင်းသူ/သားတို့က ပူးပေါင်းရှာဖွေသည်။ ခေါင်းစဥ်အတွက် မေးခွန်းများ၊ အပိုင်းကဏ္ဍ များကို ရွေးချယ်ရှာဖွေသည်။**

**ရှင်းလင်းချက် -** စူးစမ်းမှုအခြေပြုသင်ယူမှုတွင် ဆရာ/မက ခေါင်းစဥ်(သို့)စူးစမ်းမည့်နယ်ပယ်ကို အဆိုပြုပါသည်။ ခေါင်းစဥ်အတွက် ကျောင်းသူ/သားတို့က အုပ်စုဖွဲ့ပြီး မေးခွန်းများကို တိတိကျကျရွေးချယ်ရေးသားပါသည်။ ထို့နောက် မေးခွန်းကို ဖြေကြားရာတွင် အထောက်အကူပြုမည့် အသိပညာနှင့် ကျွမ်းကျင်မှုကို သုတေသနပြု၍ စူးစမ်းရှာဖွေကြ ပါသည်။ ၎င်းတို့သည် မိမိတို့မေးခွန်းများကို အပြည့်အဝ ဖြေကြားနိုင်ခြင်းရှိမရှိ စစ်ဆေးရန် သုတေသနမှတွေ့ရှိချက်များကို ဆွေးနွေးဝေမျှကြပါသည်။ ထို့နောက် ရှာဖွေတွေ့ရှိချက်များကို တင်ပြကြပါသည်။

မေးခွန်း ၄ - ပြဿနာအခြေပြုသင်ယူမှုဟူသည် အဘယ်နည်း။ (အဖြေတစ်ခုရွေးပါ)

**ဂ) လက်တွေ့ဘဝမှ ပြဿနာတစ်ရပ်ကို ကျောင်းသူ/သားများ မကြာခဏ ပူးပေါင်းဖြေရှင်းသည်။ ဖြစ်နိုင်ချေရှိသည့် ဖြေရှင်းချက်များကို သုတေသနပြု သုံးသပ်အကဲဖြတ်ပြီးနောက် ဖြေရှင်းပုံကို တင်ပြပါသည်။**

**ရှင်းလင်းချက် -** ပြဿနာအခြေပြုသင်ယူမှုတွင် ဆရာ/မက ကျောင်းသူ/သားများအား ယေဘုယျပြဿနာတစ်ရပ်ကို တင်ပြပါသည်။ ကျောင်းသူ/သားတို့သည် အုပ်စုဖွဲ့ပြီး ပြဿနာကို တိတိကျကျ အဓိပ္ပါယ်ဖွင့်ဆိုခြင်း၊ ပြဿနာ ဖြေရှင်းရာတွင် ဖြေကြားရမည့် မေးခွန်းတို့ကို ရှာဖွေခြင်းတို့ကို ပြုလုပ်ကြပါသည်။ ပြဿနာဖြေရှင်းရန်လိုအပ်သည့် အချက်အလက်များ ရှာဖွေခြင်း၊ ဖြစ်နိုင်ချေရှိသည့် ဖြေရှင်းချက်များကို သုံးသပ်အကဲဖြတ်ခြင်း၊ အကောင်းဆုံးအဖြေကို ရွေးချယ်ခြင်းတို့ကို ဆောင်ရွက်ပါသည်။ ဖြေရှင်းချက်ကို တင်ပြကြပါသည်။

မေးခွန်း ၅- မည်သည်တို့က စူးစမ်းမှုနှင့်ပြဿနာအခြေပြုသင်ယူမှုနှစ်ခုလုံး၏လက္ခဏာဖြစ်ပါသနည်း။ (လေးခုရွေးပါ)

**ခ) ဆရာ/မ၏ကဏ္ဍမှာ ကူညီပံ့ပိုးသူ (သို့)ညွှန်ပြသူဖြစ်ပါသည်။**

**ဂ) (ကိုယ်တိုင်စူးစမ်းသည့်)တက်ကြွသော သင်ယူမှုတွင် ကျောင်းသူ/သားတို့ပါဝင်ပါသည်။**

**င) ကျောင်းသူ/သားတို့မှ ဝေဖန်ပိုင်းခြားတွေးခေါ်မှု၊ ဆက်သွယ်မှု၊ ပူးပေါင်းဆောင်ရွက်မှုနှင့် ဖန်တီးမှုတို့သုံးရပါမည်။**

**ဆ) ကျောင်းသူ/သားတို့မှ - နောက်ထပ်ဘာဆက်လုပ်ရမည်၊ တိုးတက်အောင်လုပ်ရမည်- ဟူ၍တိုးတက်မှုကို သုံးသပ်ခြင်း၊ ကိုယ်တိုင်အကဲဖြတ်မှုလုပ်ရပါမည်။**

မေးခွန်း ၅ - မည်သည်တို့က စူးစမ်းမှုနှင့်ပြဿနာအခြေပြု သင်ယူမှုနှစ်ခုလုံး၏ လက္ခဏာဖြစ်ပါသနည်း။ (အဖြေလေးခု ရွေးပါ)

**ခ) ဆရာ/မ၏အခန်းကဏ္ဍမှာ ကူညီပံ့ပိုးသူ (သို့) လမ်းညွှန်သူဖြစ်ပါသည်။**

**ဂ) (ကိုယ်တိုင်စူးစမ်းသည့်) တက်ကြွသော သင်ယူမှုတွင် ကျောင်းသူ/သားတို့ပါဝင်ပါသည်။**

**င) ကျောင်းသူ/သားတို့သည် ဝေဖန်ပိုင်းခြားတွေးခေါ်မှု ကျွမ်းကျင်မှုများ၊ ဆက်သွယ်မှု၊ ပူးပေါင်းဆောင်ရွက်မှုနှင့် ဖန်တီးမှုတို့ကို သုံးရပါမည်။**

**ဆ) ကျောင်းသူ/သားတို့သည် မိမိတို့ နောက်ထပ်ဘာဆက်လုပ်ရမည်၊ ဘာကို ပိုမိုကောင်းမွန်တိုးတက်အောင်လုပ်ရမည်ဟူ၍ တိုးတက်မှုကို ပြန်လည်သုံးသပ်ခြင်း၊ ကိုယ်တိုင်အကဲဖြတ်ခြင်း လုပ်ရပါမည်။**

**ရှင်းလင်းချက်** -စူးစမ်းမှုအခြေပြုနှင့်ပြဿနာအခြေပြုသင်ယူမှုတို့ ဆင်ဆင်တူပါသည်။ အာရုံစိုက်ရာသာလျှင် ခြားနားပါသည်။ စူးစမ်းမှုအခြေပြုသင်ယူမှုသည် အကြောင်းအရာတစ်ခု၏ အပိုင်းကဏ္ဍများကို ဦးတည်ရှာဖွေပြီး ပြဿနာ အခြေပြုသင်ယူမှုသည် အဖြေရှာမှုကိုစူးစိုက်ပါသည်။

နှစ်မျိုးလုံးတွင် ဆရာ/မက အကြောင်းအရာ(သို့)ပြဿနာတစ်ခုချပေးပြီး ကူညီပံ့ပိုးသူ၊ ညွှန်ပြသူအဖြစ်ဆောင်ရွက်ပါသည်။ ဆရာ/မက ကျောင်းသူ/သားတို့၏ တွေးခေါ်မှုနှင့်တိုးတက်မှုကို မေးခွန်းဖြင့်ထောက်ပေးပါသည်။ ၎င်းတို့သုံးနိုင်မည့် အရင်း အမြစ်များကိုလည်း အကြံပြုပါမည်။

နှစ်မျိုးလုံးတွင် ကျောင်းသူ/သားတို့သည် အုပ်စုငယ်များတွင် ဆက်သွယ်ရေးနှင့်ပူးပေါင်းဆောင်ရွက်ရေး ကျွမ်းကျင်မှုများကို အသုံးပြုကြပါသည်၊ အတွေးအမြင်နှင့်အချက်အလက်တို့ကို နားလည်အောင် ‌ဝေဖန်ပိုင်းခြားတွေးခေါ်သည့်စွမ်းရည်များကို သုံးပြီး တက်ကြွစွာသင်ယူကြသည်။ အတွေးအမြင်သစ်များကိုစူးစမ်းလေ့လာရန်၊ အရင်းအမြစ်သစ်များကိုဖွေရှာရန်၊ ဖြေရှင်းချက်များကိုဖန်တီးရန် ကျောင်းသူ/သားတို့သည် စိတ်ကူးစိတ်သန်းကောင်းကောင်းဖြင့် တွေးရပါမည်။

မေးခွန်း ၆ - QFT မေးခွန်းရေးနည်း သုံးခြင်း၏ အကျိုးကျေးဇူးများမှာ အဘယ်နည်း။ (အဖြေသုံးခုရွေးပါ)

**က) သင်ယူမှုတွင် ကျောင်းသူ/သားတို့ မေးခွန်းအမြောက်အများမေးကာ စူးစမ်းလိုစိတ်ရှိလာအောင် အားပေးသည်။**

**ဂ) အကောင်းဆုံးမေးခွန်းများကိုရွေးရန် ကျောင်းသူ/သားတို့သည် အမြင့်ပိုင်းအတွေးအခေါ် ကျွမ်းကျင်မှုများဖြစ်သည့် ပိုင်းခြားစိတ်ဖြာမှု၊ သုံးသပ်အကဲဖြတ်မှုတို့ကို သုံးကြသည်။**

**င) ကိုယ်တိုင်ကိုယ်ကျ မေးခွန်းထုတ်ခြင်းဖြင့် မိမိတို့သင်ယူမှုတွင် ကျောင်းသူ/သားတို့ကိုယ်တိုင်တက်ကြွစွာပါဝင်ကြသည်။**

**ရှင်းလင်းချက် -** QFT မေးခွန်းရေးနည်းသည် မေးခွန်းများကို ထုတ်ရန်၊ ပိုကောင်းစေရန်နှင့် ဦးစားပေးသတ်မှတ်ရာတွင် အထောက်အကူပြုစေရန် နည်းလမ်းတစ်ခုဖြစ်ပါသည်။ ဤနည်းသည် စာသင်ခန်းတွင်းတွင် မေးခွန်းများကို ပိုမို ကောင်းမွန်စွာ မေးစေနိုင်ပြီး ကျောင်းသူ/သားတို့ မေးခွန်းများကိုပိုမေးနိုင်ရန်နှင့် ပိုမိုကောင်းမွန်စွာမေးနိုင်စေရန် အထောက် အကူပြုပါသည်။ မေးခွန်းမေးခြင်းဖြင့် သင်ယူနိုင်သောကြောင့် ကျောင်းသူ/သားတို့ မေးခွန်းမေးရန် အားပေးခြင်းသည် အရေးကြီးပါသည်။ မေးခွန်းမေးခြင်းဖြင့် မိမိတို့သင်ယူမှုတွင် ကိုယ်တိုင်ကိုယ်ကျ တက်တက်ကြွကြွပါဝင်စေနိုင်ပါသည်။

ကျောင်းသူ/သားတို့နှင့် QFT မေးခွန်းရေးနည်းသုံးရာတွင်

၁. မေးခွန်း များနိုင်သလောက်များများ မေးခြင်းဖြင့် မေးခွန်းက အဓိကထားမည့်အရာကို ဦးတည်ပါ။

၂. မေးခွန်းများကို လေ့လာပြီး ပိုမိုကောင်းမွန်အောင်ပြုပြင်ခြင်းဖြင့် ပိုရှင်းလင်းအောင်လုပ်ပါ။

၃. မေးခွန်းများကို သုံးသပ်အကဲဖြတ်ပြီး အကောင်းဆုံး ၃ ခုကို ရွေးပါ။

၄. မေးခွန်းဖြေဆိုရန် စီစဥ်ပါ။

၅. ထိုအစီအစဥ်ကို အကောင်အထည်ဖော်ပါ။

၆. ကျောင်းသူ/သားတို့ အဖြေကိုပြန်လည်သုံးသပ်ပါ - ယခု နောက်ထပ် မေးခွန်းများရှိပါသလား။